АДЖЬКIАХБАСТА ХIАЛЬАЛЬ УАДНАКIЫЛИТI.

ЙцIыхъвахауа асквшква узыргвыргъьауа агIаншараква щардапI. Ауат йрыуапI аткъвымква йакIвдыршауа райззараква. Красна Восток кыт апны ткъвым дута йырпхьадзитI ДжьмакъвылргIа, ЭгьзакьргIа, ХвытIргIа, ШарматргIа. УахьчIвала Шарматта араъа йбзазитI 17 унагIвакI. Ахъачва рпны дахIбапI Шармат ХIабальа, апхIвысква рпны Кълыч (Шармат) Назыкь. Черкесск къала йбзазитI ШарматргIа рткъвым йауата 17 унагIвакI, Кавминводы –22, Ставрополь – гIвунагIвакI. ЗымгIва 360-гIв йрайхIапI. Абаза кытква рпынгьи, Россия ауацIалагьи, агIвымакъральквагьи ШарматргIа рткъвым йгIарылцIыз бзазитI.
ШарматргIа рыщайдза ъагIаджвыквлыз, Гвым апсыхIва пшдза йшгIатанагаз, ртурых абгъьыцква шгIакIвшаз атамамдза здырхуа ахIбачва мачIыгIвхатI. Аткъвым ртурых гIащаквыргылхра, чкIвыныргIа адкIылра, агвыргъьаракви агвасракви йалакIыта йацнардасра, ацацхърагIара рызбжьата, йабарыпшдзауа, йабащтIыхуа йышбзазуш йалачважватI щарда мцIуата Красна Восток кыт йайззаз ахIбачва йгьи ачкIвынчва. Ауат рщардагIв зтурых здырра зтахъу айцIбачван.
– Сара хысквша цIитIта хIткъвым адкIылра, хIтурых гIащаквыргылхра, чкIвыныргIа тынха пшдзакI рызгIаныжьра шатахъу
сазхъвыцитI, – йхIватI Шармат Валерий МухIарби йпа, йгIайззаз тшырзынайырхауата. – «АцIла тлахцла йбагъьапI, аткъвым – уагIала» – рхIвитI, хIтлахц ъанадзауа хIрабадырра, ащтаныкъвара пшдза хIызбжьазлара атахъыпI.
Шармат Валерий рыцIа пасата Псыжв кыт йшайззаз, ауаъа ахIбата Шармат Иналь дшдрыбагъьаз, йапшым адгалра нхараква акIвызгашушыз дасу рбзазартаквала йшалырхыз, рдамыгъа зну абаракъ шдрыхIазыруашыз йгIайззаз ахайыргIвазатI. Шармат Рамазан сквшыкI ауацIа йазикIкIыз, йгIащаквйыргылхыз рткъвым атурых гIазырбауа асурат абльын йгIакIыдицIан, зымгIвагьи джьащахъвара ду азрымата йапшытI, йырнапIыцIакIта сурат рхъырхтI.
Айззара йалаз ШарматргIа рткъвым ъабзазауа абаза кытква йгIархъыкIвшата, акъалаква, хIайщчва апсыуаква, йрабадырта, йадызкIылуаш, йабазырдыруаш, ащтаныкъвара пшдза йагIаджвыквцIагIвхуш гвыргъьахъв айззара ду адыргалырныс, рджькIахбаста хIальаль рыцагIвыршарныс щаквдыргылтI.

БЫДА Рубин.
Асурат айззара йалаз ШарматргIа рткъвым гIанарбитI.